SKRIFTLIG FORESPØRGSEL E-2745/01

af Jonas Sjöstedt (GUE/NGL) til Rådet

(10. oktober 2001)

Om: EU's fiskeriaftale med Sydafrika

EU har i flere år søgt at indgå en fiskeriaftale med Sydafrika. Men Sydafrika sagde blankt nej i foråret 2001. Dermed var fiskeriforhandlingerne brudt sammen. Frihandelsaftalen med Sydafrika var ellers trådt i kraft den 1. januar 2000.

Det må frygtes, at Sydafrikas afvisning af at lukke fremmede fiskeriflåder ind fremover kan få konsekvenser for frihandelsaftalen mellem EU og Sydafrika, som det tog fire års forhandlinger at nå frem til. Der er en sammenhæng mellem frihandelsaftalen og de strandede fiskeriforhandlinger. Toldfriheden for sydafrikanske fiskeriprodukter hænger direkte sammen med resultatet af fiskeriforhandlingerne. Det siges heller ikke rent ud, at der lægges et pres fra EU's side, for så vidt angår vin og spiritus, som der heller ikke er truffet endelig aftale om mellem EU og Sydafrika. Af EU's medlemsstater havde kun Sverige og Nederlandene ratificeret frihandelsaftalen i maj 2001. Disse to lande har ingen interesser i fiskeri- og vinindustrien. De øvrige lande synes at vente og se. Indtil maj 2001 havde intet land truet med at springe fra frihandelsaftalen, men i de lande i Sydeuropa, der har været mest negative, findes også de største fiskeriflåder.

Hvad gør Rådet for at fremskynde ratificeringen af frihandelsaftalen i medlemsstaterne? Kan Rådet garantere, at der ikke skabes nogen sammenhæng mellem det forhold, at fiskeriforhandlingerne er strandede og at frihandelsaftalen med Sydafrika ikke er ratificeret i samtlige medlemsstater?

Svar

(12. februar 2002)

1. Forhandlingerne om indgåelse af en fiskeriaftale blev afbrudt i marts 2001, da Sydafrika, ud over samarbejde på en række fiskerirelaterede områder, nægtede at medtage europæiske fartøjers adgang til sydafrikanske fiskeressourcer i aftalen. Man fandt, at denne holdning var i modstrid med den fælles aftale, der var opnået på et teknisk møde i december 2000 i Cape Town, og at den endvidere ikke var i overensstemmelse med de mål, der er nævnt i Rådets mandat fra september 1995. Fællesskabet er rede til at genoptage forhandlingerne; dette vil imidlertid kræve en fælles aftale om adgangen til fiskeressourcerne i Sydafrikas eksklusive økonomiske zone (EEZ).

2. Aftalen om handel, udvikling og samarbejde med Sydafrika (TDCA) blev indgået i 1999. På nuværende tidspunkt bør situationen mht. forhandlingerne om en fiskeriaftale med Sydafrika hverken få indflydelse på den midlertidige anvendelse eller den fulde ikrafttræden af TDCA. Rådets afgørelse 1999/753/EF af 29. juli 1999 fastlægger den midlertidige og delvise anvendelse af TDCA fra 1. januar 2000, indtil parterne har ratificeret den. Da dette er en blandet aftale, kræver det også, at medlemsstaterne ratificerer den. Indtil 22. oktober 2001 har kun Danmark, Nederlandene og Sverige ratificeret aftalen.

3. Som følge af det andet møde i Samarbejdsrådet EU-Sydafrika den 26. juni 2001 mødtes en gruppe af højtstående embedsmænd den 25. juli 2001 for at løse de uafklarede spørgsmål om vin og spiritus inden for rammerne af forhandlingerne om en aftale om vin og spiritus. Eksperterne enedes på mødet om et aftalememorandum vedrørende udestående problemer, der skal danne grundlag for indgåelsen af aftalen om vin og spiritus.